بلوچی املا
وقار بلوچ
1۔مخلوقا شہ اے رذیں پراپگنڈائے اثرا درآیگی بیث کہ “ث،ذ،خ،ف،غ” ئے توار درآمدین انت و شہ پشتو، سندھی، جاٹکی یا عربیا بلوچیا آتکگ انت۔اے دراہیں انڈوایرانی زباناں مخلتفیں زمانغاں موجود سرآتکغنت۔و شہ ایشیا کس انکاری بیث نبیث۔
اگر “ث ،ذ” شہ عربیا بلوچیا بیاتکین انت تہ
میراث> میرات نہ بِث
“ثرید”> “تریت” نہ بِث۔
بلوچی نیاما ہر جاہے کہ “ث،ذ” گشگ بیث۔بلوچی لوزانی تہا گشگ بیث۔ہچ درآمدیں لوز “ث،ذ”ءَ گوں گشغ نبیث۔
اے توار نہ پشتوا انت،نہ سندھیا،نہ جاٹکیا نہ پنجاپیا شوذا تہ ایشانی آیئگئے پیڈ سوال پیدا نہ بیث۔
ف،خ،غ۔۔ دہ دراہیں انڈوایرانین زبانا استنت۔شہ ایشیا دہ کس انکاری بث نبیث۔اے شہ بُن بیھا بلوچیا گون اثنت و دانی دہ گون انت ئی۔
نی چوش گشگ کہ ایشانی لوزے تہا گشگا گوں لوز بلوچی پشت نکیپیث یا بلوچی بلوچی سر نئیث پیڈ رد اِنت خواہ سیدا گوئشتہ یا تھی کسےءَ۔
اگر ہنچوش اِنت تہ
اردو پشتو،سندھی، پنجاپی اردو و فارسیا ٹونک کنوک کہ گوں اے عربی حرفاں وثی زباناں نبیسغنت۔آں اردو ، فارسی، پشتو،سندھی و پنجابیا نبیسغ نہ ینت بلکہ عربیا نبیسغنت؟
اے پنجیں توارانی درآمدی ئے فتوہانی دیئگ اڑی چھاری اِنت۔ و تھی ہچ نیست۔
2۔چوشیں گیشتر توارانی گوں یکرازیں املایےءَ نبیسگا تفاک بیث کنت۔اگاں براثی و تفاکی پلوا کسے بروث و آپتا صلاح مشورہ بیث و یکرازیں راہبندے ٹاہینگ باروا ٹونک بیث تاں۔
3۔عربی حرفانی کشگ باروا اے گشگ لوٹھاں کہ اگاں گوں ہیڑت نگاہیا چھاروں تہ اے اصول چکا عمل کنوخیں مڑدم آرت نیاما وھاذا شہ دہ کم انت۔
نی گندوں کہ مئے نزیکیں ہمسایگیں زبانا اے باروا چے کثہ تہ مارا گندغا کیث کہ اودا اے وڑیں ہچ استاذی کنگ نبیثہ۔اردو،فارسی،پشتو، سندھی،پنجابی ہچ ہندا چوشیں زبانزانتے ندرکپتہ کہ آنہیا توارانی حسابا حرف زڑتو راہبندے گیشینتہ۔ لھتے لوزانی املا باروا آنہانی زبانزانتانی اختلافا مئے گرا ہمیرنگا پیش کثگ روث کہ اے زبانانی زبانزانت بس گریوغنت،پِٹغنت،پریاتاں دارغنت و ارماناں کنغنت کہ اژما اے چے بیثہ۔و آنہانی نیاما تفاک اِنت کہ مئے راہبند نیاما بنیادی خامی انت۔
بل چوش دِہ گندے کہ اے زبانا گپ کنوخانی گُرا حکومت دِہ استاں اختیار دِہ است اِنت اِش۔وس دِہ اِست اِنت اِش واک دِہ است اِنت۔اگاں چوشیں تفاک ئے ایشانی تہا بثیں تہ ایشاں یک رذیں املایے ہندا راستیں املایے رواج دیئغا وختے لگ اِث؟؟؟؟
ترکی ئے مثال دنیاءَ دیثہ۔اودا آنہاں وثی املا پرسو عریبکا شہ رومن نیاما ترینتہ۔آنہاں یک نوکیں املایے رواج داث کث تہ املا نیاما شہ ردیانی کشگ راست کنغا اے وس و واکداریں زباناں چے دیر لگ اِث۔
اصلا چوش پیڈ است نئیں کہ مارا ڈسگ بیئگ اِنت۔املا باروا آنہانی ہر قدر اختلاف کہ استاں اے ٹوک سرا کلاں تفاک اِنت کہ ہستیں املا نیاما انقلابی بدلیانی آرغ آنہانی زبانا باز پشت باڑت۔
مئے گرا یک اے نظریہ یے دہ است اِنت کہ اگاں ما عربی حرف زڑتگنت گڑا دومی زبان مئے زبانا ورنت۔مئے زبان گار بیث۔اے نظریہ داروکاں کمیں وثی چودھارا چھارثیں۔چھارثیں و مارا ڈس اِثین اِش کہ کثام زبان کثام زبانا کثام زبانا واڑتہ؟؟؟؟
و کسےءَ وثی رکھینگا پہ چوشیں کارے دہ کثہ کہ ما کنگ اوں؟؟؟
زبانانی گار بیئگ یا ورگ بیئگئے املاءَ گوں واسطہ نیست اِنت۔چوشکہ واحد بزدار گشان کنت ایشی ئے سبب زبانے ئے فنکشنل بیئگ یا نہ بیئگ اِنت۔ سکولاں وانینگ بیئگ یا نہ بیئگ اِنت۔ایشی میڈیا ئے بیئگ یا نہ بیئگ اِنت۔ایشی فلم و ڈرامہ و انٹرٹینمنٹ انڈسٹری ئے بیئگ یا نہ بیئگ اِنت۔
املا باروا راستیں حبر ایش اِنت۔ کہ مئے ہمسایگیں زبان شہ وثی چاگردی حالتاں واقف انت۔ یکے تھی یےءَ گندغنت یکے تھی یے ئے تجربہاں شہ سکھغنت و یکے تھی یےءَ گوں لوزانی داث گفتا دہ کنغاں۔
بل ما ہر شئے ڈالچھار کثہ وثی یک جدائیں زُمبلی یے واہغ شروع کثہ۔ ما نزانتہ کہ مارا سکولاں اردو فارسی یا سندھی وانینگ بیئگ اِیں۔مسیتاں و مدرسہاں مارا عربی وانینگ بیئغ اِنت۔(پشتو من نزاناں داں کثام حدا سکولاں وانینگ بیئگ اِنت)
مئے ہزارانی حسابا لوز اے کلیں زباناں گوں شریک انت۔ ہرجاہےءَ مارا اے لوز ہمرنگیں املایےءَ گندغا کاینت۔
تحریر بغیر شہ ہمزہاں پرسو عریبک نیاما لکھثغا مِل انت۔بلے بلوچی ئے وانگ و نویسگ وخت کیث تہ ما مارا گوئشتگ روث کہ نا “اُف”ءَ” اُپ” کن
کیف ءَ کیپ لکھ و پڑھ۔
الا بلا۔۔۔
یک صفحے سرا اینکر لوز گندغا نیاینت انکر ہمزہ گندغا کاینت۔
ما پہ زور ہمزہاں “ا” “ئے” “او” ئے توارانی دیئگا باڑاؤں۔ بلے مئے چُک کہ پرسو عریبک پڑھنت ہر جاہے ہمے گندنت کہ چوش لکھغا “ء” ہچ توار نداث۔
نی ما دریائا وثارا گوارینوں تارا دِہ جنوں و مئے جر دِہ مہ مِیسنت۔۔۔۔۔
ہمے حرفانی کشغئے مہربانی ایں کہ گام گام سرا لوزانی ٹکسال جُڑثگنت۔مڑدم چیار لوز لکھغ نزاننت/شہ بلوچی ئے لوز گنجا نابلدنت۔دومی لہجہاں جوانیا پوہ نہ بنت۔ بل گال و گالبندسازی ئے فیکٹریاں کَشتگاینت۔ناں پیشا موجودیں لوزاں چھارنت نہ دومی لہجہاں موجودیں لبزاں زان انت بس وثی دکان جُزینگی انت اِش۔لوز گھڑگی پیشا شہ بازیں باراں کوفگا کثگیں بلوچی ئے نزوریں سرا بار کنگی انت اِش۔۔۔
داث گفتاں شہ پذکھزغئے و گال و گالبندسازی ئے اے ٹکسالانی آنسر بلوچی ئے ناگہانی مرگ ئے صورتا درکپتہ کنت۔
تحریری بلوچی شہ لس مخلوکا سِذیث و یک cult language یے جوڑ بیث۔حذا مکنت۔
مارا لیگاریں بلوچی قبول ایں بلے بلوچی ئے ناگہانی مرگ یا ایشی ئے یک cult یے ئے زبان جُڑغ قبول نئیں۔
دراہ وانوک سلامت باثنت۔
(من نہ زبانزانتے آں۔نہ مئیں چوشیں دعوا یے اِنت۔ من بس بلوچی ئے وانوخے آں۔بیث کنت من جاہے رد دِہ باں۔
من ہر چی کہ مار اِثہ من نبیس اِثہ۔
سلامت باثے)